32012R0114
L 038/3
SLUŽBENI LIST EUROPSKE UNIJE
10.02.2012.
UREDBA VIJEĆA (EU) br. 114/2012
od 10. veljače 2012.
o izmjeni Uredbe (EZ) br. 765/2006 o mjerama ograničavanja protiv Republike Bjelarusa
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 215.,
uzimajući u obzir Odluku Vijeća 2012/36/ZVSP od 23. siječnja 2012. (1) o izmjeni Odluka Vijeća 2010/639/ZVSP (2) o mjerama ograničavanja protiv Republike Bjelarusa,
uzimajući u obzir zajednički prijedlog Visokog predstavnika Unije za vanjske poslove i sigurnosnu politiku i Europske komisije,
budući da:
(1)
Uredbom Vijeća (EZ) br. 765/2006 (3) propisuje se zamrzavanje imovine predsjednika Lukašenka i drugih dužnosnika Republike Bjelarusa.
(2)
Odlukom 2012/36/ZVSP Vijeće odlučuje da zamrzavanje financijskih sredstava i gospodarskih izvora treba proširiti i na osobe odgovorne za teško kršenje ljudskih prava ili za represiju nad civilnim društvom i demokratskom oporbom, uključujući ponajprije osobe na visokom položaju te osobe i subjekte koji imaju koristi od Lukašenkova režima ili ga podupiru, uključujući posebno osobe i subjekte koji pružaju financijsku i materijalnu pomoć režimu.
(3)
Ova je mjera u području primjene Ugovora o funkcioniranju Europske unije i stoga je za učinkovitost mjere potrebna mjera na razini Unije, u prvom redu zato da bi je gospodarski subjekti u svim državama članicama primjenjivali na jedinstven način.
(4)
Uredbu (EZ) br. 765/2006 trebalo bi na odgovarajući način izmijeniti.
(5)
Kako bi se osigurala učinkovitost mjera predviđenih ovom Uredbom, ova Uredba treba stupiti na snagu na dan objave,
DONIJELO JE OVU UREDBU:
Članak 1.
Uredba (EZ) br. 765/2006 ovim se mijenja kako slijedi:
1.
Članak 2. zamjenjuje se sljedećim člankom:
„Članak 2.
1. Zamrzavaju se sva financijska sredstva i gospodarski izvori koji pripadaju ili su u vlasništvu ili ih drže ili nadziru fizičke ili pravne osobe, subjekti ili tijela navedeni u prilozima I., I.A i I.B.
2. Zabranjeno je neposredno ili posredno fizičkim ili pravnim osobama, subjektima ili tijelima iz priloga I., I.A i I.B davati na raspolaganje ili u njihovu korist bilo kakva financijska sredstva ili gospodarske izvore.
3. Zabranjeno je sudjelovanje, svjesno i namjerno, u aktivnostima čiji je cilj zaobići zabrane iz stavaka 1. i 2. ili je njihova posljedica zaobilaženje tih zabrana.
4. U Prilogu I. je popis fizičkih ili pravnih osoba, subjekata i tijela za koje je Vijeće, u skladu s člankom 2. stavkom 1. točkom (a) Odluke Vijeća 2010/639/CZVSP od 25. listopada 2010. o mjerama ograničavanja protiv Republike Bjelarusa (4), utvrdilo da su odgovorni za kršenje međunarodnih izbornih standarda tijekom predsjedničkih izbora održanih u Republici Bjelarusu 19. ožujka 2006. te za represiju nad civilnim društvom i demokratskom oporbom ili su s njima povezani.
5. U Prilogu I.A je popis fizičkih ili pravnih osoba, subjekata i tijela za koje je Vijeće, u skladu s člankom 2. stavkom 1. točkom (b) Odluke 2010/639/ZVSP, utvrdilo da su odgovorni za kršenje međunarodnih izbornih norma tijekom predsjedničkih izbora održanih u Republici Bjelarusu 19. prosinca 2010. te za represiju nad civilnim društvom i demokratskom oporbom ili su s njima povezani.
6. U Prilogu I.B nalazi se popis fizičkih ili pravnih osoba, subjekata i tijela za koja je Vijeće, u skladu s člankom 2. stavkom 1. točkama (c) i (d) Odluke 2010/639/ZVSP, utvrdilo da su i. odgovorni za teško kršenje ljudskih prava ili za represiju nad civilnim društvom i demokratskom oporbom u Republici Bjelarusu ili ii. osobe ili subjekti koji imaju koristi od Lukašenkova režima ili ga podupiru.
2.
U članku 2.b stavcima 1. i 2., u članku 3. stavku 1. točki (a), u članku 4.a i u. članku 8.a stavcima 1. i 4., upućivanja na „priloge I. i I.A” zamjenjuju se upućivanjima na „priloge I., I.A i I.B”.
Članak 2.
Prilog ovoj Uredbi umeće se kao Prilog I.B Uredbi (EZ) br. 765/2006.
Članak 3.
Ova Uredba stupa na snagu sljedećega dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 10. veljače 2012.